На 27 май 1905 г. в Цушимско сражение крайцерът „Акаши“ действа в състава на 4-ти боен отряд („Нанива“ под флага на командващия отряда контраадмирал Сотокити Урю, „Такачихо“, „Цушима“ и „Акаши“). Сутринта на 27 май, след откриването на руската ескадра, 4-ти боен отряд излиза заедно с главните сили на японския флот от стоянката до бреговете на Корея в залива Чинкайван. Към 14:30 корабите на 3-ти и 4-ти отряд, заобикаляйки сражаващите се броненосци, се приближават към транспортните кораби на руската ескадра и откриват огън по тях. „Акаши“ открива стрелба в 15:10 от разстояние около 6000 метра. След известно време руските крайцери откриват ответен огън. В течение на деня крайцерите на 4-ти отряд водят бой с руските крайцери „Олег“, „Аврора“, „Владимир Мономах“, „Дмитрий Донски“, „Светлана“, „Алмаз“, „Урал“, „Жемчуг“, „Изумруд“. Около 16:00 – 16:30 крайцерите на 4-ти отряд (с изключение на получилия към този момент повреди и излязъл от боя „Такачихо“) обстрелват от дистанция около 1800 метра и потопяват изоставния от екипажа буксирен параход „Русь“ Около 18:00 към трите останали крайцера на 4-то отряд се присъединяват „Отова“ и „Ниитака“, към 18:20 се връща в строй „Такачихо“, заставайки краен в обединената колона крайцери на 4-ти и 3-ти отряд. Към 18:30 от дистанция около 3000 метра японските крайцери обстрелват нямащата ход плаваща ремонтна работилница (транспорт) „Камчатка“ и тежкоповредения броненосец „Князь Суворов“. В 18:50 корабите на 4-ти боен отряд прекратяват огъня и се насочват към своите главни сили. В хода на боя „Акаши“ е уцелен от пет снаряда: пробит е бордът и комина, убити са трима души и са ранени 7.